ג'ון לית'גו

ג'ון ארת'ור לית'גו (באנגלית: John Arthur Lithgow; נולד ב-19 באוקטובר 1945) הוא שחקן קולנוע, טלוויזיה ותיאטרון אמריקאי, הידוע בזכות גילום דמותו של דיק סולומון בקומדיית המצבים של NBC "מפגשים מהסוג האישי" ווינסטון צ'רצ'יל בסדרת הטלוויזיה "הכתר" של רשת נטפליקס. זכה בשישה פרסי אמי, שני פרסי טוני, שני פרסי גלובוס הזהב ושלושה פרסי גילדת שחקני המסך, והיה מועמד פעמיים לפרס אוסקר. כמו כן הקליט מוזיקה לילדים.

ביוגרפיה

ראשית דרכו
לית'גו נולד ברוצ'סטר, ניו יורק. אמו, שרה ג'יין פרייס, הייתה שחקנית ואביו, ארת'ור לית'גו, היה מפיק ובמאי תיאטרון שניהל את תיאטרון מקקרטר בפרינסטון, ניו ג'רזי. בילדותו עברה משפחתו של לית'גו דירות לעיתים קרובות בשל עבודתו של אביו.

לית'גו קיבל מלגת לימודים לאוניברסיטת הרווארד, שם קיבל תואר שני ב-1967. מאוחר יותר הצטרף לוועד המפקח של האוניברסיטה. בזמן לימודיו השתתף בהצגה "Utopia, Limited" מאת גילברט וסאליבן. בהמשך הקריירה שלו, ציין לית'גו כי המשחק בהצגה זו עזר לו להחליט להיות שחקן. לאחר לימודיו בהרווארד קיבל מלגת פולברייט ללימודים באקדמיה למוזיקה ולאמנויות הדרמה של לונדון.

קריירת במה
בשנת 1973 שיחק לית'גו בהצגה "The Changing Room" מאת דייוויד סטורי, עליה קיבל פרס טוני ופרס Drama Desk עבור השחקן הטוב ביותר. בשנה שלאחר מכן שיחק במחזה "My Fat Friend" וב-1976 שיחק במחזה של ארתור מילר, "A Memory of Two Mondays". הוא היה מועמד לפרס טוני עבור השחקן הטוב ביותר בשנת 1985 על המחזה "Requiem for a Heavyweight" ושוב בשנת 1988 על המחזה "מ. באטרפליי".

ב-2002 זכה לית'גו בפרס טוני עבור השחקן הטוב ביותר במחזמר על גילום הדמות J.J. Hunsecker בעיבוד הבימתי לסרט "Sweet Smell of Success". ב-2005 נבחר לית'גו להיכנס להיכל התהילה של התיאטרון האמריקאי על עבודתו בברודוויי. באותה שנה היה מועמד פעם נוספת לפרס טוני עבור השחקן הטוב ביותר במחזמר על תפקידו ב-"Dirty Rotten Scoundrels".

קריירת קולנוע

בשנים 1983 ו-1984 היה לית'גו מועמד לפרס אוסקר לשחקן המשנה הטוב ביותר על גילום רוברטה מלדון בסרט "העולם על פי גארפ" וסם ברנז בסרט "תנאים של חיבה". ב-1983 שיחק בסרט "אזור הדמדומים: הסרט", בו גילם את הדמות ג'ון ולנטיין, אותה גילם לפני כן ויליאם שטנר בפרק בסדרת הטלוויזיה עליו התבסס הסרט. מאוחר יותר הייתה התייחסות לסרט זה בפרק של הסדרה "מפגשים מהסוג האישי" שבו התארח ויליאם שטנר. ב-1984 גילם את דמות הפיזיקאי האיטלקי הפסיכוטי שחייזר השתלט על גופו בסרט הפולחן "הרפתקאות בוקארו באנזאי". באותה שנה שיחק גם את מהנדס החלל וולטר קרנו בסרט "2010", סרט ההמשך של "2001: אודיסאה בחלל".

ב-1987 שיחק לית'גו את אב המשפחה בסרט "הארי וההנדרסונים". ב-1992 כיכב בסרט "שבע פנים לקיין" שביים בריאן דה פלמה וב-1993 כיכב בסרט "סחרור מסוכן". ב-2001 דיבב את הדמות לורד פארקוואד בסרט ההנפשה שרק. ב-2002 ביצע קריינות לסרט החינוך המיני "Life's Greatest Miracle". ב-2006 גילם דמות משנית בסרט "נערות החלומות". ב-2011 שיחק בתפקיד משני בסרט כוכב הקופים: המרד.

בשנת 2016 שיחק בסרט המתח "רואה החשבון" לצידם של בן אפלק, אנה קנדריק, ג'יי. קיי. סימונס וג'פרי טמבור. באותה שנה שיחק לצד ג'סיקה צ'סטיין, גוגו אמבתה-רו ומארק סטרונג במותחן "מיס סלואן" בבימויו של ג'ון מאדן.

בשנת 2019 גילם את דמותו של רוג'ר איילס, שניהל את חברת החדשות בפוקס ניוז והטריד מינית את הנשים שעבדו תחת מרותו.

קריירת טלוויזיה
בשנת 1986 זכה לית'גו בפרס אמי עבור שחקן האורח הטוב ביותר בסדרת דרמה על השתתפותו בפרק של הסדרה "Amazing Stories" שיצר סטיבן ספילברג. בנוסף לכך היה מועמד לפרסי אמי עבור שחקן משני בסדרה קצרה או תוכנית מיוחדת על תפקידיו בסרטי הטלוויזיה "The Day After" מ-1983, "Resting Place" מ-1986 ו"שומר אחי" מ-1995. ללית'גו הוצע התפקיד של ד"ר פרייז'ר קריין בסדרה "חופשי על הבר", אך הוא דחה את ההצעה.

לית'גו כנראה ידוע ביותר בזכות גילום הדמות דיק סולומון בקומדיית המצבים "מפגשים מהסוג האישי" ששודרה בשנים 1996 עד 2001 ברשת NBC. על כל אחת משש עונות הסדרה היה מועמד לפרס אמי עבור השחקן הטוב ביותר בסדרה קומית, מתוכן הוא זכה בפרס שלוש פעמים, ב-1996, 1997 ו-1999.

ב-2006 שיחק לית'גו בסדרה "Twenty Good Years", ששודרה ברשת NBC ובוטלה לאחר 4 פרקים.

בעונה הרביעית של הסדרה "דקסטר" (2009) גילם לית'גו את דמות הרוצח הסדרתי טריניטי, תפקיד עליו זכה בפרס גלובוס הזהב השני שלו ובפרס אמי.

בשנת (2010) לית'גו שיחק מספר פרקים בסדרת הסיטקום המצליחה "איך פגשתי את אמא" בעונתה השישית בתור אבא של בארני.

בשנת 2016 גילם את דמותו של וינסטון צ'רצ'יל בסדרת הטלוויזיה "הכתר" של נטפליקס. על תפקידו בסדרה זכה לית'גו בפרס אמי לשחקן המשנה הטוב ביותר בסדרת דרמה, בפרס איגוד מבקרי הטלוויזיה האמריקאי ובפרס גילדת שחקני המסך, והיה מועמד לפרס גלובוס הזהב.

החל מ-2006 משמש לית'גו כפרזנטור בפרסומות חברת מרקי קמפבל.

קריירה מוזיקלית וספרותית

לית'גו פתח בקריירה מוזיקלית ב-1999, אז הוציא את אלבום הילדים "Singin' in the Bathtub". ביוני 2002 הוציא את אלבום הילדים השני שלו, "Farkle and Friends", המשך לספרו "The Remarkable Farkle McBride" שמספר על ילד גאון מוזיקלי. באלבום משתתפת גם השחקנית בבה נווירת' ומלווה אותם תזמורת הסווינג של ביל אליוט.

ב-2006 יצא אלבום הילדים השלישי שלו, "The Sunny Side of the Street", שכולל שירים קלאסיים בסגנון המותאם לילדים. באלבום מתארחים הזמרת מדליין פרו, השחקן ווין נייט, השחקנית והזמרת שרי רנה סקוט וזמרת הקברט מוד מגרט.

לית'גו מופיע מפעם לפעם על הבמה ובטלוויזיה, שר שירי ילדים ומלווה את עצמו בנגינה על גיטרה.

בנוסף לכך, כתב מאז שנת 2000 למעלה מעשרה ספרי ילדים, חלקם בסדרת "Lithgow Palooza".

עבודות נוספות
לית'גו שיחק את הדמות יודה בגרסאות רדיו של הסרטים האימפריה מכה שנית ומלחמת הכוכבים - פרק 6: שובו של הג'דיי. הוא ביצע קריינות לסרט ה-IMAX Special Effects. כמו כן הוא מנחה את תוכנית הילדים "Paloozaville" בערוץ הווידאו על פי דרישה לייפסקול.

בשנת 2018 העניק את קולו להקלטת ספר הילדים "יום בחייו של מרלון באנדו".

חיים אישיים
לית'גו חי בלוס אנג'לס. הוא היה נשוי פעמיים, לג'ין טיינטון מ-1966 עד 1980 ולמרי ייגר החל מ-1981. הוא אב ל-3 ילדים: אחד מנישואיו לטיינטון ושניים מנישואיו לייגר. בנו איאן גילם את ליאון, דמות אורחת קבועה של תלמיד גרוע בכיתתו של דיק סולומון בסדרה "מפגשים מהסוג האישי".

לית'גו הוא כומר מוסמך וניהל את טקס חתונתה של בת הסנדקאות שלו.

פילמוגרפיה
Dealing: Or the Berkeley-to-Boston Forty-Brick Lost-Bag Blues (1972) - בתפקיד: ג'והן. 
הזדמנות שנייה (1976) - בתפקיד: רוברט לאזאל. 
Secret Service (1977) - בתפקיד: קפטיין ת'ורן.
The Big Fix (1978) - בתפקיד: סאם סבאסטייאן.
כל הג'אז הזה (1979) - בתפקיד: לוקאס סארג'נט. 
Rich Kids (1979) - בתפקיד: פאול פיליפס.
Big Blonde (1980) - בתפקיד: הארווי מורס.
Mom, the Wolfman and Me (1980) - בתפקיד: וולי.
The Oldest Living Graduate (1980) - בתפקיד: קלארנס סיקנג'ר.
התפוצצות (1981) - בתפקיד: בורק. 
I'm Dancing as Fast as I Can  (1982) - בתפקיד: מיסטר ברונר. 
Not in Front of the Children (1982) - בתפקיד: ריצ'אר קארות'רס.
העולם על פי גארפ (1982) - בתפקיד : רוברטה מולדון.
תנאים של חיבה (1983) - בתפקיד : סאם בארנס.
אזור הדימדומים: הסרט (1983) - בתפקיד: ג'והן ואלנטיין.
פוטלוס (1984) - בתפקיד: הכומר שו מור.
הרפתקאות בוקארו באנזאי (1984) - בתפקיד: לורד ג'והן וורפין/ דוקטור אמיליו ליזארדו.
2010 (1984) - בתפקיד: דוקטור וולטר קורנאו.
The Glitter Dome (1984) - סרג'נט מארטין ( מארטי ) וולבורן. 
Santa Claus: The Movie (1985) - בתפקיד: בי. זד.
Mesmerized (1986) - בתפקיד: אוליבר תומפסון.
The Manhattan Project (1986) - סרט טלוויזיה -  בתפקיד: הנרי פיליפס. 
Resting Place (1986) - סרט טלוויזיה - בתפקיד: ג'והן מאתיוסון.
הארי וההנדרסונים (1987) - בתפקיד: ג'ורג' האנדרסון.
Baby Girl Scott (1987) - סרט טלוויזיה - בתפקיד : ניל סקוט.
Distant Thunder (1988) - בתפקיד: מארק לאמברט.
Traveling Man (1989) - סרט טלוויזיה - בתפקיד: בן קלואט.
Out Cold (1989) - בתפקיד : דייב.
ממפיס בל (1990) - בתפקיד: לווטננט קולונל ברוס דארינגר.
Ivory Hunters (1990) - סרט טלוויזיה- בתפקיד: רוברט קארטר.
The Boys (1991) - סרט טלוויזיה - בתפקיד: ארטי מארגוליס.
סיפורי לוס אנג'לס (1991) - בתפקיד: הארי זל.
At Play in the Fields of the Lord (1991) - בתפקיד: לסלי היובן.
ריקושט (1991) - בתפקיד: הרוזן טאלבוט בלייק.
שבע פנים לקיין (1992) - בתפקיד: קארטר /קיין/ דוקטור ניקס. 
The Wrong Man (1993) - בתפקיד: פיליפ/ הבעל.
סחרור מסוכן (1993) - בתפקיד: אריק קוואלן.
The Country Mouse & the City Mouse: A Christmas Tale (1993)  בתפקיד: דיבוב קולו של אלכסנדר.
תיק שקנאי (1993) - בתפקיד: סמית' קיין. 
שתיקה קטלנית (1994) - בתפקיד: דוקטור רנה הארינגר.
Princess Caraboo (1994) - בתפקיד: פרופסור ווילקונסון.
סקס וכסף זה לא הכול בחיים (1994) - דוקטור אוסקר צ'ארלס.
Redwood Curtain (1995) - סרט טלוויזיה - בתפקיד: לאיירד בירדן. 
שומר אחי (1995) - סרט טלוויזיה - בתפקיד: טום בראדלי/ בוב בראדלי. 
Hollow Point (1995) - בתפקיד: תומאס ליווינגסטון. 
The Tuskegee Airmen (1995) - בתפקיד: סנאטור קונייארס. 
Special Effects: Anything Can Happen (קריינות, 1996) - בתפקיד: הקריין. 
גידולי פרא (1998) - בתפקיד: מאלקולם / רוברט סטוקמאן. 
כוח המצלמה (1998) - בתפקיד: לארי סאקוויק. 
Officer Buckle and Gloria (1998) - סרט קצר - בתפקיד: הקריין. 
תביעה אזרחית (1998) - בתפקיד: השופט וולטר ג'יי סקינר. 
דון קישוט (2000) - בתפקיד: דון קישוט איש למאנשה / אלונסר קיחאנו.
ראגרטס בפריז: הסרט (2000) -בתפקיד: דיבוב קולו של ז'אן קלוד.
C-Scam (2000) - בתפקיד: דמות מפתח.
שרק (2001) - בתפקיד: דיבוב קולו של לורד פארקוואד.
מחוז אורנג' (2002) - בתפקיד: באד בראמדר.
החיים על פי פיטר סלרס (2004) - בתפקיד: בלייק אדווארדס.
קינסי (2004) - בתפקיד: אלפרד סאגווין קינסי.
נערות החלומות (2006) - בתפקיד: ג'ארי האריס.
שנה מעוברת (2010) - בתפקיד: ג'אק.
כוכב הקופים: המרד (2011) - בתפקיד: צ'ארלךס רודמאן.
הכל יחסים (2013) - בתפקיד: פוסקאט.
המסע (2014) - בתפקיד: הכומר אלפרד דאווד.
אהבה היא מוזרה (2014) - בתפקיד: דונלד.
בין כוכבים (2014) - בתפקיד: דונלד.
רואה החשבון (2016) - בתפקיד: לאמאר בלקבארן.
מיס סלואן (2016) - בתפקיד: סנאטור רונאלד ספארלינג.
גבר גבר 2 (2017) - בתפקיד: לארי אנדרסון/ דון.
פיץ' פרפקט 3 (2017) - בתפקיד: פארגוס.
בית קברות לחיות (2019) - בתפקיד: ג'אד.
לייט נייט (2019) - בתפקיד: וולטר לנואל.
פצצה (2019) - בתפקיד: רוג'ר איילס.
איש המחר (2019) - בתפקיד: אד.
רוצחי פרח הירח (2022) - בתפקיד: ליוורד.
Sharper (2023) - בתפקיד: ריצ'רד הובס.
Spellbound (TBA) - דיבוב

טלוויזיה 
 Love, Cheat & Steal (1993) - סרט טלוויזיה של שואוטיים בתפקיד פול הרינגטון
 איך פגשתי את אמא- בתפקיד: ג'רי.
דקסטר (עונה 4, 2010) - בתפקיד: רוצח הטריניטי.
 הכתר (2016–2017) - בתפקיד: וינסטון צ'רצ'יל. 
משפט ושגיאה (2017–2018) - בתפקיד: לארי האנדרסון. 
פרי מייסון (2020) - בתפקיד: פרי מייסון. 
The Old Man (2022 - הווה) - בתפקיד: הארולד הארפר.

קישורים חיצוניים

 

 

 צ'ארלס מקגראת, הניו יורק טיימס, ג'ון ליתגו - שחקן אופי הכלוא בגוף הלא נכון, באתר הארץ, 6 באוקטובר 2011

שחקני קולנוע וטלוויזיה אמריקאים
זוכי פרס טוני: שחקנים
זוכי פרס גילדת שחקני המסך - שחקנים
מדבבים אמריקאים
אישים שהונצחו בשדרת הכוכבים של הוליווד: טלוויזיה
חברי הלהקה השייקספירית המלכותית
בוגרי האקדמיה למוזיקה ולאמנויות הדרמה של לונדון
זוכי אמי בפריים טיים: שחקן ראשי בקומדיה
זוכי אמי בפריים טיים: שחקן אורח בדרמה
זוכי אמי בפריים טיים: שחקן משנה בדרמה
זוכי פרס גלובוס הזהב: טלוויזיה: שחקן בתוכנית מוזיקלית או קומית
זוכי פרס גלובוס הזהב: טלוויזיה: שחקן משנה
אישים זוכי פרס דרמה דסק
אמריקאים שנולדו ב-1945
אישים זוכי פרסי איגוד מבקרי הקולנוע של לוס אנג'לס
זוכי פרס סאטורן לשחקן משנה בקולנוע